EHV-1 (ló herpeszvírus 1-es típus) vizsgálatokkal kapcsolatos információk:

Bizonyára értesültek arról, hogy a néhány hónappal ezelőtti valenciai EHV-1 fertőzési esetek következményeként a lómozgásoknál (eladás, fedeztetés, verseny) előír(hat)ják a lovak EHV-1 fertőzöttségére irányuló vizsgálatot. Az MLSZ a FEI felé az Állatorvostudományi Egyetem Járványtani és Mikrobiológiai Tanszékének Virológia Laboratóriumát "akkreditált" laboratóriumként jelentette le, azaz a vizsgálataink megbízhatónak minősülnek és a versenyeken az általunk kibocsátott eredményeket elfogadják.

Az alábbiakban gyűjtöttük össze a laboratóriumunkban végzett EHV-1 vizsgálatokra vonatkozó információkat. A mintaküldés pontban a labor nyitvatartási idejére és a vizsgálatok ütemezésére vonatkozó részleteket listáztunk.

**EHV-1 vizsgálatok az Állatorvostudományi Egyetem Járványtani és Mikrobiológiai Tanszékén**

 1.) Verseny, tenyészszemle: a szervezők által előírt időben levett, meghatározott minták: orrtampon (nem táptalajos!), EDTA-s vér a vírus kimutatására és/vagy alvadásban nem gátolt vér ellenanyag kimutatásra. A kísérőiratban kérjük megjelölni, hogy külföldi verseny lesz-e (azaz angol nyelven is kell az eredmény) és mennyire sürgős a vizsgálat (mikor utazik az állat). FEI információk: <https://inside.fei.org/fei/ehv-1/return-to-competition>

 Mintaküldés: a mintavétel után minél hamarabb, lehetőleg 24 órán belül, hűtve (nem fagyasztva), hogy a minták laboratóriumi vizsgálatra alkalmas állapotban érkezzenek.

A mintákkal kísérőiratot kérünk, szükséges adatok OLVASHATÓAN:

- beküldő állatorvos neve, elérhetősége

- tulajdonos neve és e-mail címe feltüntetését kérjük az eredmény és a számla elektronikus úton küldéséhez.

 -számla igény a számlázási cím és cég esetén adószám feltüntetésével

- ló neve, azonosító száma (útlevél vagy FEI szám)

- tartás helye (város, község)

-a kísérőirat dátuma a mintavétel napja legyen.

 **A mintákat munkanapokon H-CS 8-16 óra, P 8-14 óra között fogadjuk.** Mintát a laborba személyesen vagy futárszolgálattal, esetleg NÉBIH-körjárattal lehet eljuttatni, pontos **cím**zés szükséges: **Állatorvostudományi Egyetem Járványtani és Mikrobiológiai Tanszék, Virológia (Forgách Petra), 1143 Budapest, Hungária krt. 23-25. (segítség a futárnak: bejárat a Tábornok u. 2-ből, bal kéz felől a 2. téglás épület). Postán ne küldjenek mintát, mert fertőzésveszélyes és folyamatosan elkallódnak a küldemények!**

 PCR vizsgálatok ütemezése: adott napon 11 óráig beérkező mintákból maximum 2 napon belül (pénteken érkező minták esetén következő hét keddig) eredményt tudunk adni, ugyanakkor kérjük, hogy ne centizzék ki a vizsgálatot az utolsó pillanatra, mert önhibánkon kívül is közbejöhet valami hátráltató tényező (pl. áramszünet, stb.).

**Fontos:** A laboratóriumunk nem a NÉBIH része, ezért, ha a vizsgálatokat tőlünk kérik, akkor a kísérőiraton is legyen megjelölve az ÁOTE-Virológia (Forgách Petra) címzés, és ha személyesen hozzák a mintát, akkor a téglás épületet keressék, a portástól is az "Egyetem Járványtan Tanszék" épületét kérdezzék, ne a hétemeletes Állategészségügyi Intézet Mintaátvevőjében landoljon a minta! Ők is végeznek EHV-1 vizsgálatot, ezért nem nagy baj, ha a NÉBIH-be kerül a minta, bár kicsit hosszabb átfutási idővel és macerásabb eredményközléssel kell számolni, és azzal, hogy ebben a helyzetben az egyetemi labor nem tud eredményközléssel segíteni, hiába keresik rajtunk a mintát/eredményt.

**Egyéb helyzetek, amikor EHV-1 vizsgálatra szükség lehet:**

 2.) Vetélés

- minta: vetélt magzat vagy szervei ÉS anyaállat vére (EDTA és alvadásban nem gátolt is).

- direkt víruskimutatás: real-time PCR-rel az OIE által diagnosztikai célokra ajánlott, specifikus reagensekkel. Ár: 7000 Ft/minta

- szerológiai vizsgálat: anti-EHV-1 ellenanyag-titer meghatározás vírusneutralizációs (VN) teszttel. Ár: 3450 Ft/minta. ​2 minta minimum 10 nap különbséggel

3.) Idegrendszeri tünetek:

- minta: tüneteket mutató állat EDTA vér és orrtampon (NEM táptalajos!), az orrtamponra kérünk a vattát elfedő mennyiségben fiziológiás sóoldatot mérni.

- direkt víruskimutatás szeparált fehérvérsejtekből: real-time PCR-rel az OIE által diagnosztikai célokra ajánlott, specifikus reagensekkel. Ár: 7000 Ft/minta

- ​szerológiai vizsgálat: savópár minimum 10 nap különbséggel, anti-EHV-1 ellenanyag-titer meghatározás alvadásban nem gátolt vérből (anti-EHV-1 ellenanyag-titer meghatározás VN teszttel), a kísérőiratban kérjük feltüntetni, hogy az állat volt-e vakcinázva, mikor és melyik vakcinával. Ár: 3450 Ft/minta.

4.) Új állat bevitele/ import: új állat telepre történő érkezése előtt érdemes egy PCR (vér és orrtampon) és egy szerológiai vizsgálatot csináltatni (abban az esetben, ha a ló nem volt korábban herpesz ellen oltva). Ha mindkettő negatív, akkor a ló nagy valószínűséggel mentes a fertőzöttségtől, a telepre bevihető. Ha a PCR pozitív akkor a ló aktívan fertőzheti társait. Ha csak a szerológia pozitív, akkor érdemes 21 napig karanténban tartani, hogy az esetleges stressz okozta vírus-reaktiválódás ne vezethessen járványkitörésre. A karantén ideje alatt a lovat naponta kétszer hőmérőzi kell.

PCR vizsgálatok ütemezése: adott napon 11 óráig beérkező mintákból maximum 2 napon belül (pénteken érkező minták esetén következő hét keddig) eredményt tudunk adni.

VN: eredmény a minta leadását követően kb. 1 hét múlva várható.

Általános tudnivalók az eredmények értékeléséről

A negatív PCR eredmény nem zárja ki, hogy a klinikai tünetek látens EHV-1 fertőzés reaktivációja miatt alakultak ki, valamint nem igazolja, hogy az állat nem hordozza a vírust.

Vakcinázás nélküli pozitív szerológiai eredmény mutatja, hogy az állat korábban már fertőződött EHV-1 vírussal ( a lovak jó része korábban már fertőződhetett a vírussal és akár látens hordozó is lehet), nem igazolja egyértelműen, hogy a klinikai tünetek EHV-1 reaktiváció miatt alakultak ki, azonban jelzi, hogy a ló potenciálisan vírushordozó (a szerológia nem lehet úgy pozitív hogy a vírus nincs benne?), emiatt időről időre, a vírus reaktiválódása idején vírusürítő lehet.

Üdvözlettel: Dr. Forgách Petra

 Állatorvostudományi Egyetem